У току Првог балканског рата село ослобађа грчка војска, а после Другог балканског рата и поделе историјске области Македоније, село улази у састав Краљевине Грчке. У току Првог светског рата село је окупирано од стране бугарске војске, а при ослобођењу заједно са окупаторима у Бугарску бежи и део сељана. У њему се воде значајне борбе у оквиру Горничевске битке у којима се истакла српска војска у свом пробоју према Кајмакчалану и Битољу, где се прославио славни српски војсковођа генерал Степа Степановић. У међуратном периоду, 1926. године, власти мењају име селу у "Кели". Сами грчки извори наводе, међутим, да становници села настављају да користе старо име. Службеним актом из 1963. године, забрањена је употреба и коришћење старог имена села. Кршење ове забране, по одлуци Леринског префекта, кажњавало се новчаном казном или казном затвора.